title: 2018 m. birželio 18 d. Tarybos sprendimas (ES) 2018/881, kuriuo Komisijos prašoma pateikti tyrimą dėl Sąjungos pasirinkimo galimybių reaguojant į Atitikties Orhuso konvencijai komiteto išvadas byloje ACCC/C/2008/32 rezultatus ir, jei tikslinga atsižvelgiant į tyrimo rezultatus, pasiūlymą dėl Europos Parlamento ir Tarybos reglamento, kuriuo iš dalies keičiamas Reglamentas (EB) Nr. 1367/2006

text:
19.6.2018

               LT

               Europos Sąjungos oficialusis leidinys

               L 155/6

         TARYBOS SPRENDIMAS (ES) 2018/881
   2018 m. birželio 18 d.
   kuriuo Komisijos prašoma pateikti tyrimą dėl Sąjungos pasirinkimo galimybių reaguojant į Atitikties Orhuso konvencijai komiteto išvadas byloje ACCC/C/2008/32 rezultatus ir, jei tikslinga atsižvelgiant į tyrimo rezultatus, pasiūlymą dėl Europos Parlamento ir Tarybos reglamento, kuriuo iš dalies keičiamas Reglamentas (EB) Nr. 1367/2006
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 241 straipsnį,
   atsižvelgdama į 2016 m. balandžio 13 d. Tarpinstitucinį susitarimą dėl geresnės teisėkūros (1), visų pirma į jo 10 dalį dėl SESV 225 ir 241 straipsnių taikymo,
   kadangi:

               (1)

               2005 m. vasario 17 d. Tarybos sprendimu 2005/370/EB (2) Europos bendrijos vardu buvo patvirtinta Konvencija dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais (3) (toliau – Orhuso konvencija). Orhuso konvencija prisidedama prie Sąjungos aplinkos politikos tikslų, nustatytų SESV 191 straipsnyje, įgyvendinimo;

               (2)

               savo įsipareigojimus institucijų ir organų atžvilgiu pagal Orhuso konvenciją Sąjunga visų pirma įgyvendino Europos Parlamento ir Tarybos reglamentu (EB) Nr. 1367/2006 (4);

               (3)

               laikantis nuostatos dėl nekonfrontacinio, neteisminio ir konsultacinio pobūdžio atitikties peržiūros sistemos, numatytos Orhuso konvencijos 15 straipsnyje, buvo įsteigtas Atitikties Orhuso konvencijai komitetas (toliau – Komitetas). Komitetas yra kompetentingas peržiūrėti, kaip šalys laikosi Orhuso konvencijos;

               (4)

               2017 m. kovo 17 d. Sąjungai buvo pateiktos Komiteto išvados byloje ACCC/C/2008/32 dėl teisės kreiptis į teismą Sąjungos lygmeniu (toliau – išvados). Išvadų 123 punkte Komitetas padarė išvadą, kad „aptariama šalis nesilaiko konvencijos 9 straipsnio 3 ir 4 dalių dėl visuomenės narių teisės kreiptis į teismą, nes nei Orhuso reglamentu, nei Europos Sąjungos Teisingumo Teismo praktika nėra nei įgyvendinami tose dalyse numatyti įpareigojimai, nei užtikrinamas jų laikymasis“. Remdamasis šiomis išvadomis Orhuso konvencijos biuras parengė Sprendimo VI/8f dėl Europos Sąjungos įsipareigojimų pagal Orhuso konvenciją laikymosi projektą (toliau – Sprendimo VI/8f projektas);

               (5)

               2017 m. liepos 17 d. Taryba priėmė Sprendimą (ES) 2017/1346 dėl pozicijos, kurios Sąjunga turi laikytis šeštojoje Orhuso konvencijos šalių susitikimo (toliau – šalių susitikimas) sesijoje dėl Sprendimo VI/8f projekto (5). Sąjungos pozicija buvo pritarti Sprendimo VI/8f projektui su sąlyga, kad bus padaryti tam tikri teksto pakeitimai;

               (6)

               2017 m. rugsėjo 14 d. Budvoje (Juodkalnija) surengtoje šalių susitikimo (toliau – šalių susitikimas) šeštoje sesijoje šalių susitikime apsvarstytas, inter alia, Sprendimo VI/8f projektas, tačiau nepritarta Sąjungos pasiūlymams jį iš dalies pakeisti pagal Sprendimą (ES) 2017/1346. Nepasiekus susitarimo, šalių susitikime buvo nuspręsta atidėti diskusijas dėl šio sprendimo projekto iki kitos eilinės sesijos, įvyksiančios 2021 m.;

               (7)

               2017 m. rugsėjo 14 d. šalių susitikime taip pat priimtoje Budvos deklaracijoje dėl aplinkosauginės demokratijos mūsų tvariai ateičiai Konvencijos šalys ir Orhuso konvenciją pasirašiusios šalys raginamos visiems užtikrinti realias ir lygias galimybes pasinaudoti teise kreiptis į teismą, laikantis Orhuso konvencijos reikalavimų;

               (8)

               2017 m. lapkričio 15 ir 16 d. Europos Parlamentas priėmė Rezoliuciją dėl Veiksmų plano gamtai, žmonėms ir ekonomikai ir Rezoliuciją dėl ES aplinkos nuostatų įgyvendinimo peržiūros – abiejose rezoliucijose, inter alia, Komisija raginama pateikti naują pasiūlymą dėl teisėkūros procedūra priimamo akto dėl Reglamento (EB) Nr. 1367/2006 peržiūros siekiant atsižvelgti į Komiteto rekomendaciją byloje ACCC/C/2008/32;

               (9)

               šalių susitikimo šeštoje sesijoje Sąjunga pareiškė norą nagrinėti būdus ir priemones laikytis Orhuso konvencijos taip, kad tai būtų suderinama su pagrindiniais Sąjungos teisinės tvarkos principais ir su jos teisminės peržiūros sistema. Sąjunga turėtų imtis konkrečių veiksmų ta linkme, o Komisijos turėtų būti paprašyta pateikti tyrimą dėl Sąjungos pasirinkimo galimybių reaguojant į komiteto išvadas byloje ACCC/C/2008/32. Atrodo, kad Reglamentą (EB) Nr. 1367/2006 yra įmanoma iš dalies pakeisti taip, kad nebūtų pakeista Sąjungos teisminės peržiūros sistema, visų pirma išplečiant Sąjungos aktų, kurių atžvilgiu būtų galima prašyti atlikti vidaus peržiūrą, kategoriją;

               (10)

               Sąjunga toliau visapusiškai remia svarbius Orhuso konvencijos tikslus,

         PRIĖMĖ ŠĮ SPRENDIMĄ:
   1 straipsnis
   1.   Sąjunga prašo Komisijos ne vėliau kaip 2019 m. rugsėjo 30 d. pateikti tyrimą dėl Sąjungos pasirinkimo galimybių reaguojant į Atitikties Orhuso konvencijai komiteto išvadas byloje ACCC/C/2008/32 rezultatus (toliau – tyrimas) siekiant išnagrinėti būdus ir priemones laikytis Orhuso konvencijos taip, kad tai būtų suderinama su pagrindiniais Sąjungos teisinės tvarkos principais ir su jos teisminės peržiūros sistema.
   2.   Tyrime turi atsispindėti įvairių pasirinkimo galimybių, be kita ko, Reglamento (EB) Nr. 1367/2006 dalinio pakeitimo, teisinis ir finansinis poveikis ir poveikis žmogiškiesiems ištekliams.
   2 straipsnis
   1.   Taryba prašo, kad Komisija, jei tikslinga atsižvelgiant į tyrimo rezultatus, ne vėliau kaip 2020 m. rugsėjo 30 d. pateiktų pasiūlymą dėl Europos Parlamento ir Tarybos reglamento, kuriuo iš dalies keičiamas Reglamentas (EB) Nr. 1367/2006, arba kitaip informuotų Tarybą apie kitas po tyrimo reikalingas priemones.
   2.   Vadovaudamasi įprasta praktika, Taryba prašo Komisijos užtikrinti, kad prie pasiūlymo būtų pridėtas poveikio vertinimas.
   3 straipsnis
   Šis sprendimas įsigalioja jo paskelbimo Europos Sąjungos Oficialiajame leidinyje dieną.

      Priimta 2018 m. birželio 18 d.

            Tarybos vardu

            Pirmininkas

         R. PORODZANOV

      (1)  OL L 123, 2016 5 12, p. 1.

      (2)  2005 m. vasario 17 d. Tarybos sprendimas 2005/370/EB dėl Konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais sudarymo Europos bendrijos vardu (OL L 124, 2005 5 17, p. 1).

      (3)  OL L 124, 2005 5 17, p. 4.

      (4)  2006 m. rugsėjo 6 d. Europos Parlamento ir Tarybos reglamentas (EB) Nr. 1367/2006 dėl Orhuso konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais nuostatų taikymo Bendrijos institucijoms ir organams (OL L 264, 2006 9 25, p. 13).

      (5)  2017 m. liepos 17 d. Tarybos sprendimas (ES) 2017/1346 dėl pozicijos, kurios dėl atitikties bylos ACCC/C/2008/32 turi būti laikomasi Europos Sąjungos vardu šeštojoje Orhuso konvencijos šalių susitikimo sesijoje (OL L 186, 2017 7 19, p. 15).


title: 2018 m. birželio 13 d. Valstybių narių vyriausybių atstovų sprendimas (ES, Euratomas) 2018/879, kuriuo skiriami Teisingumo Teismo teisėjai

text:
19.6.2018

               LT

               Europos Sąjungos oficialusis leidinys

               L 155/4

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2018/879
   2018 m. birželio 13 d.
   kuriuo skiriami Teisingumo Teismo teisėjai
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   kadangi:

               (1)

               2018 m. spalio 6 d. baigiasi keturiolikos Teisingumo Teismo teisėjų ir penkių generalinių advokatų kadencija. Todėl reikėtų paskirti asmenis į šias pareigas laikotarpiui nuo 2018 m. spalio 7 d.;

               (2)

               teisėjų ir generalinių advokatų kadencija yra šešeri metai;

               (3)

               į Teisingumo Teismo teisėjų postus buvo pasiūlytos Irmanto JARUKAIČIO ir Peter George XUEREB kandidatūros;

               (4)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl pirmiau nurodytų kandidatų tinkamumo eiti Teisingumo Teismo ir Bendrojo Teismo teisėjų pareigas,

         PRIĖMĖ ŠĮ SPRENDIMĄ:
   1 straipsnis
   Laikotarpiui nuo 2018 m. spalio 7 d. iki 2024 m. spalio 6 d. Teisingumo Teismo teisėjais skiriami:

               —

               Irmantas JARUKAITIS,

               —

               Peter George XUEREB.

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2018 m. birželio 13 d.

            Pirmininkas

         D. TZANTCHEV


19.6.2018

               LT

               Europos Sąjungos oficialusis leidinys

               C 215/243

         P8_TA(2016)0395
   Prašymas atšaukti Jean-Marie Le Pen imunitetą
   2016 m. spalio 25 d. Europos Parlamento sprendimas dėl prašymo atšaukti Jeano-Marie Le Peno (Jean-Marie Le Pen) imunitetą (2016/2108(IMM))
   (2018/C 215/36)

      Europos Parlamentas,

               —

               atsižvelgdamas į du Paryžiaus apeliacinio teismo generalinės prokurorės 2016 m. kovo 14 d. perduotus prašymus atšaukti Jeano-Marie Le Peno imunitetą, kurie susiję su dviem Paryžiaus Apygardos teisme ikiteisminio tyrimo teisėjų nagrinėjamomis bylomis dėl rasinės neapykantos skatinimo (2211/15/21 ir 2226/15/9), susijusiomis su tais pačiais faktais, ir kurie buvo paskelbti 2016 m. birželio 8 d. plenariniame posėdyje;

               —

               išklausęs Jeano-Marie Le Peno paaiškinimus, kaip nurodyta Darbo tvarkos taisyklių 9 straipsnio 5 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius bei 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

               —

               atsižvelgdamas į Prancūzijos Respublikos Konstitucijos 26 straipsnį,

               —

               atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,

               —

               atsižvelgdamas į Teisės reikalų komiteto pranešimą (A8-0301/2016),

               A.

               kadangi du Paryžiaus apygardos teismo ikiteisminio tyrimo teisėjai pateikė prašymą atšaukti Jeano-Marie Le Peno parlamentinį imunitetą dėl įtarimų vykdžius nusikalstamą veiką;

               B.

               kadangi Protokolo (Nr. 7) dėl Europos Sąjungos privilegijų ir imunitetų 9 straipsnyje nustatyta, kad Europos Parlamento nariai savo valstybės teritorijoje naudojasi imunitetais, kurie suteikiami tos valstybės parlamento nariams;

               C.

               kadangi pagal Prancūzijos Respublikos Konstitucijos 26 straipsnį „Parlamento narys negali būti traukiamas atsakomybėn, apklausiamas, sulaikomas, suimamas ar teisiamas dėl einant pareigas pareikštos nuomonės ar balsavimo“ ir „dėl nusikaltimo ar kito rimto pažeidimo Parlamento narys gali būti sulaikomas arba kitaip atimama arba suvaržoma jo laisvė tik jei“ Parlamentas tam davė sutikimą;

               D.

               kadangi Protokolo Nr. 7 dėl Europos Sąjungos privilegijų ir imunitetų 8 straipsnyje numatoma, kad Europos Parlamento nariai negali būti apklausiami, sulaikomi ar traukiami atsakomybėn dėl einant pareigas pareikštos nuomonės ar balsavimo;

               E.

               kadangi šiomis nuostatomis siekiama užtikrinti, kad Europos Parlamento nariai iš esmės turėtų teisę į saviraiškos laisvę, tačiau ši teisė nesuteikia laisvės šmeižti, įžeidinėti, kurstyti neapykantą ar įžeisti garbę arba reikšti nuomones, kuriomis pažeidžiamas Europos Sąjungos pagrindinių teisių chartijos 21 straipsnis;

               F.

               kadangi nuostatos dėl Parlamento nario imuniteto turi būti aiškinamos atsižvelgiant į Europos sutarčių vertybes, tikslus ir principus;

               G.

               kadangi šis Europos Parlamento nario absoliutus imunitetas apima ne tik nario išreikštą nuomonę oficialiuose Parlamento posėdžiuose, bet ir kitur, pavyzdžiui, žiniasklaidoje išreikštą nuomonę, kai esama ryšio tarp pareikštos nuomonės ir Parlamento nario pareigų;

               H.

               kadangi Jean-Marie Le Pen kaltinamas tuo, kad 2014 m. birželio 6 d. internete paviešintame vaizdo įraše skatino rasinę neapykantą;

               I.

               kadangi dėl to, kad tarp ginčijamų Jeano-Marie Le Peno pareiškimų ir jo parlamentinės veiklos nėra jokio ryšio, jis neveikė kaip Europos Parlamento nario pareigas vykdantis asmuo;

               J.

               kadangi nėra jokio pagrindo įtarti, kad siekiama pakenkti Jeano-Marie Le Peno politinei veiklai (fumus persecutionis) ar kliudyti jo parlamentinei veiklai;

               1.

               nusprendžia atšaukti Jeano-Marie Le Peno imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą kompetentingoms Prancūzijos Respublikos institucijoms.

      (1)  1964 m. gegužės 12 d. Teisingumo Teismo sprendimas Wagner / Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot / Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23.


19.6.2018

               LT

               Europos Sąjungos oficialusis leidinys

               C 215/245

         P8_TA(2016)0396
   Prašymas ginti Jane Collins privilegijas ir imunitetus
   2016 m. spalio 25 d. Europos Parlamento sprendimas dėl prašymo ginti Jane Collins privilegijas ir imunitetus (2016/2087(IMM))
   (2018/C 215/37)

      Europos Parlamentas,

               —

               atsižvelgdamas į Jane Collins 2016 m. gegužės 3 d. prašymą ginti jos privilegijas ir imunitetus Londono aukščiausiojo teismo Karališkajame skyriuje nagrinėjamoje civilinėje byloje (ieškinio Nr. HQ14DO4882), kuris buvo paskelbtas 2016 m. gegužės 11 d. plenariniame posėdyje,

               —

               išklausęs Jameso Carverio, atstovaujančio Jane Collins, paaiškinimų, kaip nurodyta Darbo tvarkos taisyklių 9 straipsnio 5 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 7, 8 ir 9 straipsnius ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

               —

               atsižvelgdamas į Darbo tvarkos taisyklių 5 straipsnio 2 dalį ir 7 ir 9 straipsnius,

               —

               atsižvelgdamas į Teisės reikalų komiteto pranešimą (A8-0297/2016),

               A.

               kadangi Jane Collins paprašė ginti jos privilegijas ir imunitetus Londono aukščiausiojo teismo Karališkajame skyriuje nagrinėjamoje civilinėje byloje prieš ją;

               B.

               kadangi, visų pirma, prašoma ginti Europos Parlamento narių teisę, remiantis Protokolo 7 straipsniu, į laisvą Europos Parlamento narių, vykstančių į Europos Parlamento susitikimus bei grįžtantiems iš jų, judėjimą ir jam netaikyti jokių administracinių ar kitokių apribojimų;

               C.

               kadangi ši prašymo dalis susijusi su aplinkybe, kad Jane Collins tariamai jau sutrukdyta vykti į Parlamento susitikimus paskiriant prieš ją pradėtos bylos nagrinėjimo teisme posėdžius;

               D.

               kadangi, vis dėlto, Protokolo 7 straipsnis netaikomas apribojimams dėl su patraukimu atsakomybėn susijusių priemonių, kurios aptartos Protokolo 8 ir 9 straipsniuose nustatytose specialiosiose taisyklėse (2), todėl prašymas ginti parlamentinę privilegiją yra nepriimtinas Protokolo 7 straipsnio požiūriu;

               E.

               kadangi, antra, prašoma ginti Europos Parlamento narių laisvę, remiantis Protokolo 8 straipsniu, nebūti apklausiamiems, sulaikomiems ar traukiamiems atsakomybėn dėl einant pareigas pareikštos nuomonės ar balsavimo;

               F.

               kadangi ši prašymo dalis susijusi su aplinkybe, kad Jane Collins pateiktas civilinis ieškinys Jungtinėje Karalystėje dėl žalos (įskaitant didelę žalą), padarytos šmeižtu ir įžeidimais, taip pat ieškinys prieš ją dėl veiksmų nutraukimo, reikalaujant nustoti kartoti teiginius, kurie yra užginčyti;

               G.

               kadangi ieškinys dėl šmeižto ir įžeidimų susijęs su kaltinimais, kuriuos Jane Collins pateikė partijos konferencijoje;

               H.

               kadangi Protokolo 8 straipsniu suteikiamas parlamentinis imunitetas taikomas Europos Parlamento narių nuomonei, pareikštai tik einant jų pareigas;

               I.

               kadangi laikoma, kad Europos Parlamento narių pareiškimai už Parlamento ribų yra einant Parlamento nario pareigas pareikšta nuomonė, tik jei šis pareiškimas prilygsta subjektyviam vertinimui, tiesiogiai ir akivaizdžiai susijusiam su tokių pareigų vykdymu (3);

               J.

               kadangi nėra tiesioginės ir akivaizdžios sąsajos tarp ginčijamų teiginių ir Jane Collins, kaip Europos Parlamento narės, pareigų, nes jie nesusiję su jos veikla būnant Europos Parlamento nare ar Europos Sąjungos politikos sritimis ir buvo pareikšti vykstant nacionalinėms politinėms diskusijoms;

               K.

               kadangi dėl šios priežasties ginčijamiems pareiškimams netaikomas Protokolo 8 straipsnis;

               1.

               nusprendžia neginti Jane Collins privilegijų ir imunitetų;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą kompetentingoms Jungtinės Karalystės institucijoms ir Didžiai gerbiamam teisėjui M. D. J. Warby.

      (1)  1964 m. gegužės 12 d. Teisingumo Teismo sprendimas Wagner / Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot / Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU; C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23.

      (2)  2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440, 49 ir 51 dalys.

      (3)  2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543.


title: 2018 m. liepos 11 d. Politinio ir saugumo komiteto sprendimas (BUSP) 2018/992 dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos pajėgų vado skyrimo (EUTM Somalia/1/2018)

text:
13.7.2018

               LT

               Europos Sąjungos oficialusis leidinys

               L 177/12

         POLITINIO IR SAUGUMO KOMITETO SPRENDIMAS (BUSP) 2018/992
   2018 m. liepos 11 d.
   dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos pajėgų vado skyrimo (EUTM Somalia/1/2018)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2010 m. vasario 15 d. Tarybos sprendimą 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo (1), ypač į jo 5 straipsnį,
   kadangi:

               (1)

               vadovaudamasi Sprendimo 2010/96/BUSP 5 straipsnio 1 dalimi, Taryba įgaliojo Politinį ir saugumo komitetą (toliau – PSK) pagal Europos Sąjungos sutarties 38 straipsnį priimti atitinkamus sprendimus siekiant vykdyti Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) politinę kontrolę ir strateginį vadovavimą jai, įskaitant sprendimus skirti vėlesnius ES misijos vadus;

               (2)

               Tarybos sprendimu (BUSP) 2017/971 (2) buvo iš dalies pakeista EUTM Somalia vadovavimo grandinė. Todėl Politinio ir saugumo komiteto sprendimas (BUSP) 2016/396 (3) buvo panaikintas ir brigados generolas Maurizio MORENA paskirtas EUTM Somalia ES misijos pajėgų vadu;

               (3)

               2017 m. birželio 26 d. PSK priėmė Sprendimą (BUSP) 2017/1160 (4), kuriuo EUTM Somalia ES misijos pajėgų vadu paskirtas pulkininkas Pietro ADDIS, pakeičiant brigados generolą Maurizio MORENA;

               (4)

               2018 m. birželio 18 d. ES karinis komitetas rekomendavo Politiniam ir saugumo komitetui EUTM Somalia ES misijos pajėgų vadu skirti pulkininką Matteo Giacomo SPREAFICO, kuris nuo 2018 m. liepos 16 d. pakeistų brigados generolą Pietro ADDIS;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus. Todėl Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Pulkininkas Matteo Giacomo SPREAFICO skiriamas Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos pajėgų vadu nuo 2018 m. liepos 16 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. liepos 11 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 44, 2010 2 19, p. 16.

      (2)  2017 m. birželio 8 d. Tarybos sprendimas (BUSP) 2017/971, kuriuo nustatoma vykdymo įgaliojimų neturinčių ES karinių BSGP misijų planavimo ir vykdymo tvarka ir iš dalies keičiami sprendimai 2010/96/BUSP dėl Europos Sąjungos karinės misijos siekiant prisidėti prie Somalio saugumo pajėgų mokymo, 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) ir (BUSP) 2016/610 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA) (OL L 146, 2017 6 9, p. 133).

      (3)  2016 m. kovo 15 d. Politinio ir saugumo komiteto sprendimas (BUSP) 2016/396 dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos vado skyrimo, kuriuo panaikinamas Sprendimas (BUSP) 2015/173 (EUTM Somalia/1/2016) (OL L 73, 2016 3 18, p. 99).

      (4)  2017 m. birželio 26 d. Politinio ir saugumo komiteto sprendimas (BUSP) 2017/1160 dėl Europos Sąjungos karinės misijos siekiant prisidėti prie Somalio saugumo pajėgų mokymo (EUTM Somalia) ES misijos pajėgų vado skyrimo (EUTM Somalia/1/2017) (OL L 167, 2017 6 30, p. 37).


title: 2018 m. rugsėjo 18 d. Tarybos sprendimas (BUSP) 2018/1249 dėl Europos Sąjungos veiksmų, kuriais remiamas Jungtinių Tautų tikrinimo ir inspektavimo mechanizmas Jemene

text:
19.9.2018

                  LT

                  Europos Sąjungos oficialusis leidinys

                  L 235/14

         TARYBOS SPRENDIMAS (BUSP) 2018/1249
         2018 m. rugsėjo 18 d.
         dėl Europos Sąjungos veiksmų, kuriais remiamas Jungtinių Tautų tikrinimo ir inspektavimo mechanizmas Jemene
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2015 m. balandžio 14 d. Jungtinių Tautų Saugumo Taryba (toliau – JT ST) priėmė Rezoliuciją 2216 (2015), kuria buvo įvestas embargas tiekti, parduoti arba perduoti visų rūšių ginklus ir su jais susijusią įrangą buvusiam Jemeno prezidentui Ali Abdullah Saleh ir tam tikriems kitiems asmenims, taip pat kitiems asmenims ir subjektams, kuriuos į sąrašą įtrauks atitinkamas Saugumo Tarybos sankcijų komitetas;

                     (2)

                     remdamasis 2015 m. rugpjūčio 6 d. Jemeno vyriausybės prašymu ir vadovaudamasis JT ST rezoliucija 2216 (2015), Jungtinių Tautų generalinis sekretorius 2015 m. rugpjūčio 11 d. laišku Jemeno vyriausybei sutiko sukurti Jungtinių Tautų tikrinimo ir inspektavimo mechanizmą (toliau – UNVIM), kuriuo siekiama sudaryti palankesnes sąlygas nekliudomam komercinių produktų srautui į Jemeną ir atgaivinti šios šalies ekonomiką;

                     (3)

                     2016 m. gegužės 5 d. UNVIM pradėjo veikti. Jungtinių Tautų projektų paslaugų biuras (UNOPS) užtikrina UNVIM veikimą ir jį valdo JT Humanitarinių reikalų koordinavimo biuro (JT OCHA), Jemeno vyriausybės ir atitinkamų JT valstybių narių vardu;

                     (4)

                     2017 m. balandžio 3 d. Taryba pabrėžė, kad svarbu užtikrinti veiksmingas ir laiku atliekamas operacijas, skirtas komercinei laivybai į Jemeną, ir pareiškė visiškai pritarianti tolesnei UNVIM veiklai ir visapusiškam bei nekliudomam jo įgaliojimų įgyvendinimui. Be to, Taryba paragino visapusiškai įgyvendinti JT ST nustatytą tikslinį ginklų embargą ir šiuo klausimu dar kartą pakartojo, kad reikia griežtai laikytis Tarybos bendrojoje pozicijoje 2008/944/BUSP (1) išdėstytų taisyklių;

                     (5)

                     2017 m. gruodžio 27 d. UNVIM pateikė pasiūlymą, kuriuo siekiama sustiprinti ir pratęsti jo veiklą dar vieniems metams iki 2019 m. kovo mėn., visų pirma, dar labiau paspartinant komercinių siuntų įforminimo procesą ir padidinant UNVIM gebėjimą dislokuoti papildomų darbuotojų ir išteklių atitinkamuose uostuose. Šiam sustiprinimui įgyvendinti reikalinga parama, siekiant padidinti UNVIM darbuotojų skaičių ir įgyti papildomą inspektavimui skirtą įrangą. Sąjunga turėtų prisidėti finansiškai prie tokios paramos;

                     (6)

                     2018 m. birželio 25 d. Taryba pabrėžė, kad svarbu užtikrinti veiksmingas ir laiku atliekamas operacijas, skirtas komercinei laivybai atitinkamuose uostuose, įskaitant degalus, ir pareiškė visiškai pritarianti tolesnei UNVIM veiklai ir visapusiškam bei nekliudomam jo įgaliojimų įgyvendinimui, taip pat nusprendė apsvarstyti galimybę sustiprinti UNVIM;

                     (7)

                     šio sprendimo techninis įgyvendinimas turėtų būti pavestas UNOPS. Sąjungos įnašas, skirtas UNVIM, bus labai svarbus tam, kad UNVIM būtų sudarytos sąlygos toliau vykdyti jam pavestas užduotis teikti stebėsenos ir inspektavimo paslaugas, kuriomis užtikrinama, kad komerciniai kroviniai, patenkantys į Jemeno teritorinius vandenis, atitiktų JT ST rezoliucijoje 2216 (2015) nustatytus reikalavimus. Jeigu UNVIM įgaliojimai arba poreikiai pakistų taip, kad kiltų abejonių dėl projekto tinkamumo ar aktualumo, siekiant jo tikslų, Sąjungos įnašas turės būti atitinkamai pakartotinai įvertintas;

                     (8)

                     Komisijai turėtų būti pavesta prižiūrėti, kad Sąjungos finansinis įnašas būtų įgyvendinamas tinkamai,

               PRIĖMĖ ŠĮ SPRENDIMĄ:

            1 straipsnis

               1.   Sąjunga rems UNVIM, siekiant bendro tikslo – prisidėti prie nekliudomo komercinių produktų laisvo srauto į Jemeną atkūrimo, užtikrinant skaidrų ir veiksmingą komercinių siuntų, gabenamų į Jemeno uostus, kurių Jemeno vyriausybė nekontroliuoja, įforminimo procesą.

               2.   Konkretūs šio projekto tikslai yra šie:

                           —

                           didinti komercinių krovinių srautą į Jemeną, dar labiau paspartinant komercinių siuntų įforminimo procesą ir atkuriant laivybos bendrovių pasitikėjimą, kiek tai susiję su Hodeidos ir Salifo uostų prieinamumu;

                           —

                           didinti UNVIM gebėjimą dislokuoti papildomus darbuotojus bei išteklius Džibutyje, Karaliaus Abdulos uoste (Saudo Arabijos Karalystė), Salalos ir Sucharo (Omanas) ir Dubajaus (JAE) uostuose, taip pat jo pajėgumą reaguoti, jeigu UNVIM įgyvendinimo laikotarpiu jam būtų suteiktos papildomos atsakomybės Hodeidos uoste.

               3.   Sąjunga šiuo sprendimu prisideda prie išlaidų, susijusių su UNVIM stiprinimu, ir taip padeda tenkinti Jemeno gyventojų poreikius, įgyvendinant platesnę humanitarinę strategiją.
               Išsamus pagal projektą vykdomos veiklos aprašymas pateikiamas priede.

            2 straipsnis

               1.   Sąjungos vyriausiasis įgaliotinis užsienio reikalams ir saugumo politikai (toliau – Vyriausiasis įgaliotinis) yra atsakingas už šio sprendimo įgyvendinimą.

               2.   1 straipsnyje nurodytos veiklos techninis įgyvendinimas patikimas UNOPS. Jis vykdo šią užduotį Vyriausiojo įgaliotinio atsakomybe. Šiuo tikslu Vyriausiasis įgaliotinis ir UNOPS sudaro būtinus susitarimus.

            3 straipsnis

               1.   1 straipsnio 2 dalyje nurodytam projektui įgyvendinti skiriama orientacinė finansavimo suma yra 4 915 504,24 EUR.

               2.   Suma, skirta šešių mėnesių laikotarpiui po šio straipsnio 4 dalyje nurodyto finansavimo susitarimo sudarymo dienos padengti, yra 2 748 472,96 EUR. Likusi 2 167 031,28 EUR suma bus naudojama, jei taip nuspręs Taryba, atlikus 5 straipsnio 2 dalyje nurodytą peržiūrą.

               3.   Iš 1 dalyje nustatytos sumos finansuojamos išlaidos tvarkomos, laikantis Sąjungos biudžetui taikomų procedūrų ir taisyklių.

               4.   Komisija prižiūri, kad 1 dalyje nurodytos išlaidos būtų tvarkomos tinkamai. Šiuo tikslu ji sudaro finansavimo susitarimą su UNOPS. Finansavimo susitarime nustatoma, kad UNOPS turi užtikrinti Sąjungos įnašo matomumą.

               5.   Nuo 2018 m. rugsėjo 18 d. Komisija siekia kuo greičiau sudaryti 4 dalyje nurodytą finansavimo susitarimą. Ji praneša Tarybai apie visus sunkumus, su kuriais susiduriama tame procese, ir apie finansavimo susitarimo sudarymo datą.

            4 straipsnis

               1.   Vyriausiasis įgaliotinis pateikia Tarybai šio sprendimo įgyvendinimo ataskaitą, grindžiamą reguliariai UNVIM rengiamomis ataskaitomis, taip pat kas mėnesį rengiamų UNVIM iniciatyvinio komiteto susitikimų rezultatais. Atlikdama įvertinimą, Taryba remiasi tomis ataskaitomis.

               2.   Komisija teikia Tarybai informaciją apie 1 straipsnyje nurodyto projekto įgyvendinimo finansinius aspektus.

            5 straipsnis

               1.   Šis sprendimas įsigalioja jo priėmimo dieną.

               2.   Taryba peržiūri šį sprendimą po penkių mėnesių nuo finansavimo susitarimo, nurodyto 3 straipsnio 4 dalyje, sudarymo dienos.

               3.   Šis sprendimas nustoja galioti po 12 mėnesių nuo Komisijos ir UNOPS finansavimo susitarimo, nurodyto 3 straipsnio 4 dalyje, sudarymo dienos. Vis dėlto jis nustoja galioti po šešių mėnesių nuo jo įsigaliojimo dienos, jei iki to laiko finansavimo susitarimas nesudaromas.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  2008 m. gruodžio 8 d. Tarybos bendroji pozicija 2008/944/BUSP, nustatanti bendrąsias taisykles, reglamentuojančias karinių technologijų ir įrangos eksporto kontrolę (OL L 335, 2008 12 13, p. 99).

            PRIEDAS
            1.   Bendroji informacija

                        a)

                        Dabartinis konfliktas Jemene sukėlė plataus masto humanitarinę krizę, ir todėl maždaug 75 % gyventojų (22,2 mln. žmonių) reikia pagalbos. Kliūtys komercinio pobūdžio importui į Jemeną lėmė tai, kad labai trūksta pagrindinių prekių, šoktelėjo esamų prekių kainos ir padidėjo juodoji rinka bei kontrabandos tinklai.
                        Siekiant spręsti sunkią humanitarinę padėtį Jemene, itin svarbu užtikrinti tolesnius įprastinius komercinių krovinių srautus į šią šalį. JT ST rezoliucija 2216 (2015) JT valstybės narės įgaliojamos imtis būtinų priemonių, kad būtų užkirstas kelias iš valstybių narių teritorijų arba per jas, arba valstybių narių nacionaliniams subjektams, arba, naudojantis su valstybių narių vėliava plaukiojančiais laivais ar jų orlaiviais, tiesiogiai ar netiesiogiai tiekti, parduoti ar perduoti visų rūšių ginklus ir su jais susijusius reikmenis, įskaitant šaunamuosius ginklus ir šaudmenis, karines transporto priemones ir įrangą, sukarintą įrangą ir anksčiau paminėtų objektų atsargines dalis, tam tikriems asmenims ir subjektams, kuriuos į sąrašą įtrauks pagal tą rezoliuciją įsteigtas komitetas. Siekiant sudaryti palankesnes sąlygas nekliudomam komercinių produktų srautui į Jemeną, Jemeno vyriausybė paprašė JT teikti stebėsenos ir inspektavimo paslaugą, kuria būtų užtikrinama, kad į Jemeno teritorinius vandenis patenkantys komerciniai kroviniai atitiktų JT ST rezoliuciją 2216 (2015).
                        2015 m. gruodžio mėn. Jungtinių Tautų projektų paslaugų biuro (UNOPS) buvo paprašyta užtikrinti mechanizmo, skirto stebėsenos ir inspektavimo paslaugoms prižiūrėti JT Humanitarinių reikalų koordinavimo biuro (JT OCHA), Jemeno vyriausybės ir atitinkamų JT valstybių narių vardu, veikimą ir jį valdyti, siekiant sudaryti palankesnes sąlygas nekliudomam komercinių produktų srautui į Jemeno teritorijas, kurių Jemeno vyriausybė nekontroliuoja. UNVIM pradėjo veikti 2016 m. gegužės 5 d.
                        Po to, kai 2017 m. lapkričio mėn. Koalicija nustatė laivybos į Jemeno šiaurinę dalį apribojimus, UNVIM surengė diskusijas su paramos teikėjais ir išorės partneriais, taip pat su Koalicija. Pasiūlyme pratęsti UNVIM veiklą nuo 2018 m. balandžio mėn. iki 2019 m. kovo mėn. atspindėtas šių diskusijų dėl UNVIM pajėgumų stiprinimo, nuogąstavimų dėl ginklų kontrabandos komerciniuose laivuose išsklaidymo ir komercinės laivybos vėlavimų mažinimo turinys.
                        UNVIM šiuo metu veikia Džibutyje – ten jis turi 4 stebėtojus, 4 inspektorius, 4 sprogmenis užuodžiančių šunų kinologų grupes, 13 valdymo ir (arba) techninių darbuotojų ir iki 7 Jungtinės Karalystės deleguotųjų nacionalinių ekspertų, taip pat Džidoje (Saudo Arabijos Karalystė) – ten jis turi 2 stebėtojus. Vyksta diskusijos išplėsti UNVIM stebėsenos veiklą Karaliaus Abdulos uoste (Saudo Arabijos Karalystė), Salalos ir Sucharo (Omanas) ir Dubajaus (JAE) uostuose;

                        b)

                        ES nuosekliai pabrėžia, kad svarbu veiksmingai ir laiku vykdyti su komercine laivyba susijusias operacijas, ir remia UNVIM veiklos tąsą ir nekliudomą jo įgaliojimų įgyvendinimą. Todėl bet kokios formos ES parama UNVIM veiklos tąsai turėtų būti suvokiama šio mechanizmo veiksmingumo gerinimo kontekste, siekiant padidinti veiklos vykdytojų ir valstybių gebėjimą teikti komercinius produktus Jemeno gyventojams. Kaip pripažinta 2017 m. balandžio mėn. Tarybos išvadose tam, kad UNVIM galėtų veiksmingai veikti visu pajėgumu, reikia Koalicijos ir Jemeno vyriausybės visapusiškos paramos. Be to, bet kokia ES veikla taip pat turėtų būti vertinama, atsižvelgiant į platesnį ES įsipareigojimą rasti politinį konflikto sprendimą, visapusiškai remiant JT specialiojo pasiuntinio pastangas.

                  2.   UNVIM vykdomas inspektavimo ir tikrinimo procesas

            Šiuo metu UNVIM taikomas visiems laivams, kurių matmenys viršija 100 matavimo tonų ir kurie vyksta į Jemeno uostus, kurių Jemeno vyriausybė nekontroliuoja, ir 1) visiems laivams, kuriais gabenamos Jemene įsikūrusių komercinių ar valdžios subjektų įsigytos komercinės prekės, skirtos parduoti Jemene; 2) JT valstybių narių dvišalei pagalbai, kuri nėra teikiama JT agentūrų, fondų ir programų arba pripažintos tarptautinės humanitarinės organizacijos kanalais.
            Tikrinimo procesas prasideda, kai laivybos bendrovė internete, adresu www.vimye.org pateikia prašymą išduoti leidimą, įkelia būtinus dokumentus ir pateikia visus prašomus dokumentus UNVIM. Per 48 valandas UNVIM dokumentus peržiūri ir išsiunčia pranešimą išorės partneriams, pavyzdžiui, Koalicijos pajėgų evakavimo ir humanitarinės pagalbos operacijų grupei (EHOC). UNVIM tuomet sprendžia, ar inspektuoti laivą, ar ne, remdamasis savo vykdomu procesu, įskaitant gautų dokumentų neatitikimus, nedeklaruotus įplaukimus į uostus, įtartiną laivo judėjimą, automatinio identifikavimo sistemos (AIS) išjungimą ilgiau kaip keturioms valandoms ir iš išorės partnerių gautą grįžtamąją informaciją. Laivų inspektavimai atliekami arba uoste teritoriniuose vandenyse, arba jūroje tarptautiniuose vandenyse.
            Tada išduodama pažyma dėl leidimo arba ją atsisakoma išduoti (panaikinus, atmetus ar atšaukus). UNVIM vykdo tolesnę leidimą gavusių laivų judėjimo stebėseną per AIS, įskaitant vykimą tranzitu į Koalicijos sulaikymo rajoną, vykimą iš sulaikymo rajono į inkaravimo vietos rajoną, vykimą iš inkaravimo vietos į prieplauką – iškrovimui. UNVIM laivų sekimas baigiasi, kai leidimą gavę laivai išvyksta iš Jemeno Raudonosios jūros uostų, iškrovę savo krovinį ir išplaukę iš uosto. Viso proceso metu UNVIM palaiko glaudžius ryšius su laivybos bendrovėmis bei laivų kapitonais ir atlieka itin svarbų vaidmenį, sprendžiant visus klausimus, su kuriais laivai susiduria jūroje, be kita ko, tarpininkauja, bendraujant su EHOC ir Koalicija. Tam, kad būtų išlaikytas tarptautinių laivybos linijų pasitikėjimas, taigi užtikrinta, kad komercinio pobūdžio importas daugumai Jemeno gyventojų būtų toliau vykdomas nepaisant vykstančio konflikto, itin svarbu tai, kad UNVIM palengvina visą leidimų išdavimo procesą ir nuolatinį ryšių palaikymą su laivybos bendrovėmis.
            UNVIM taip pat stengėsi sustiprinti tarptautinės laivybos bendruomenės pasitikėjimą, kas ketvirtį rengdama susitikimus su jos atstovais, siekdama užtikrinti, kad jų sunkumai ir jiems kylantys iššūkiai būtų tinkamai suprasti ir sprendžiami.
            3.   Bendrieji tikslai

            Siekiant užtikrinti, kad UNVIM netrikdomai įgyvendintų savo įgaliojimus, bendras veiksmo tikslas yra prisidėti prie nekliudomo komercinių produktų laisvo srauto į Jemeną atkūrimo, užtikrinant skaidrų ir veiksmingą komercinių siuntų, gabenamų į Jemeno uostus, kurių Jemeno vyriausybė nekontroliuoja, įforminimo procesą.
            Konkretūs tikslai yra šie:

                        —

                        didinti komercinių krovinių srautą į Jemeną, dar labiau paspartinant komercinių siuntų įforminimo procesą ir atkuriant laivybos bendrovių pasitikėjimą, kiek tai susiję su Hodeidos ir Salifo uostų prieinamumu, nepaisant dabartinio konflikto;

                        —

                        didinti UNVIM gebėjimą dislokuoti papildomus darbuotojus ir išteklius Džibutyje, Karaliaus Abdulos uoste (Saudo Arabijos Karalystė), Salalos ir Sucharo (Omanas) ir Dubajaus (JAE) uostuose, taip pat UNVIM reagavimo maržą, jeigu projekto įgyvendinimo laikotarpiu jam būtų suteiktos papildomos atsakomybės Hodeidos uoste.

                  Jeigu UNVIM įgaliojimai arba poreikiai pakistų taip, kad kiltų abejonių dėl projekto tinkamumo ar aktualumo, siekiant pirmiau nurodytų tikslų, ES įnašas turi būti atitinkamai pakartotinai įvertintas.
            4.   Veiklos aprašymas

            UNOPS bus atsakingas už techninį projekto įgyvendinimą.
            1 veiksmas. UNVIM stebėtojų skaičiaus padidinimas. Veiklai Džibučio, Karaliaus Abdulos uoste ir Džidos (Saudo Arabijos Karalystė), Salalos ir Sucharo (Omanas), Dubajaus (JAE) uostuose arba kitose vietose, preliminariai įskaitant Hodeidą, vykdyti bus papildomai įdarbinta iki penkių (05) stebėtojų ir iki dviejų (02) krovinių inspektorių. Dėl tokio pajėgumų padidinimo UNVIM galėtų greitai prisitaikyti prie bet kokių pokyčių ir padidėtų UNVIM veiklos aprėptis inspektuoti laivus, kartu užtikrinant UNVIM veiklos tęstinumą. UNVIM taip pat papildomai įdarbins vieną papildomą pareigūną, įsikūrusį Džibutyje, kuris, inter alia, palaikys ryšius su ES ir, visų pirma, su ES delegacijomis Raudonosios jūros regione.
            Planuojama ši veikla:

                        —

                        UNOPS įdarbins naujų stebėtojų, inspektorių ir pareigūną, vadovaudamasis UNOPS įdarbinimo taisyklėmis ir procedūromis;

                        —

                        UNOPS iš anksto informuos EIVT apie visas laisvas pozicijas.

                  Tvarkaraštis: visą projekto trukmės laikotarpį.
            2 veiksmas. Džibučio uosto dalies nuoma. Pagal 2018 m. gegužės 1 d. su Džibučio valdžios institucijomis pasirašytą projektinio bendradarbiavimo susitarimą UNVIM nuomojasi krantines ir prieplaukas Džibučio uoste, kad užsitikrintų nuolatinę vietą inspektavimams atlikti. Naujas uosto įrenginys šiuo metu renovuojamas, siekiant palengvinti stebėtojų, inspektorių ir sprogmenis užuodžiančių šunų darbą. Tai taip pat padės paspartinti inspektavimo procesą.
            Tvarkaraštis: visą projekto trukmės laikotarpį.
            3 veiksmas. Sprogmenis užuodžiančių šunų skaičiaus Džibutyje padidinimas nuo keturių iki šešių: UNVIM padidins sprogmenis užuodžiančių šunų ir kinologų skaičių nuo keturių iki šešių. Dėl inspektavimo metu sprogmenis užuodžiantiems šunims būtino poilsio ir Džibučio klimato sąlygų, augant inspektavimų skaičiui, reikia papildomų pajėgumų, siekiant užtikrinti sprogmenis užuodžiančių šunų gerovę ir veiklos tęstinumą.
            Planuojama veikla:

                        —

                        vadovaujantis JT viešųjų pirkimų procedūromis, UNOPS arba paskelbs naują sprogmenis užuodžiančių šunų ir kinologų konkursą, arba iš dalies pakeis galiojančią sutartį su dabartiniu UNVIM paslaugų teikėju („The Development Initiative“, TDI);

                        —

                        nauji sprogmenis užuodžiantys šunys turi būti integruojami į dabartinę 4 sprogmenis užuodžiančių šunų ir kinologų grupę.

                  Tvarkaraštis: visą projekto trukmės laikotarpį.
            4 veiksmas. Papildomos inspektavimo įrangos pirkimas: įranga reikalinga UNVIM grupei Džibutyje, skenuojant konteinerius ir krovinius; UNVIM įsigis du (02) nešiojamus skenerius. Ši papildoma įranga sudarys palankesnes sąlygas laiku inspektuoti laivus Džibučio uoste ir tarptautiniuose vandenyse.
            Planuojama ši veikla:

                        —

                        šiuo metu rengiamos techninės specifikacijos;

                        —

                        vadovaujantis UNOPS viešųjų pirkimų procedūromis, skelbiamas kvietimas teikti pasiūlymus dalyvauti tarptautiniame prekių tiekimo konkurse ir sutarčiai skirti;

                        —

                        įrangos pristatymas ir atitinkamų darbuotojų mokymas.

                  Tvarkaraštis: 1–4 projekto mėnesiai.
            Projekto pabaigoje turtas bus perleistas, vadovaujantis su Europos Komisija pasirašyta sutartimi.
            5 veiksmas. Projekto įgyvendinimas
            UNOPS vykdys programos valdymo priežiūrą, įskaitant orientyrų rengimą, vidaus peržiūras, sutartinių susitarimų priežiūrą ir finansinį valdymą. Numatoma veikla apima:

                        —

                        išorės paslaugų viešuosius pirkimus arba specialiųjų paslaugų susitarimą dėl techninės pagalbos, įgyvendinant projektą;

                        —

                        finansinį ir sutartinį paslaugų, kurias UNOPS subrangos pagrindu paveda teikti trečiosios šalims, administravimą.

                  Tvarkaraštis: visą projekto trukmės laikotarpį.
            5.   Numatomi rezultatai

            Pradėjus intensyviau vykdyti UNVIM veiklą, numatomi projekto rezultatai yra šie:

                        —

                        užkirsti kelią draudžiamų objektų srautui į Jemeno Raudonosios jūros uostus;

                        —

                        sudaryti palankesnes sąlygas komercinių prekių laisvam srautui į Jemeno Raudonosios jūros uostus;

                        —

                        stiprinti pasitikėjimą tarptautinės laivybos bendruomenėje, numatant skaidrų ir efektyvų komercinių prekių patekimo į Jemeno Raudonosios jūros uostus procesą, nepaisant vykstančio konflikto;

                        —

                        remti Jemeno vyriausybę, patenkinant jos gyventojų poreikius apsirūpinti pagrindinėmis prekėmis, negalint šių poreikių patenkinti iš teikiamos humanitarinės pagalbos ir vietos šaltinių.

                  6.   Numatoma trukmė

            Numatoma, kad projektas truks 12 mėnesių, du laikotarpius po 6 mėnesius (6 + 6). Pirmasis laikotarpis truks iki 2019 m. kovo mėn., antrasis laikotarpis prasidės 2019 m. balandžio mėn. Kadangi dabartiniai UNVIM finansavimo susitarimai su paramos teikėjais taikomi tik iki 2019 m. kovo mėn., Tarybos sprendime yra numatyta speciali tvarka laikotarpiui po 2019 m. kovo mėn.
            Ta nuostata dėl peržiūros, kurioje nurodoma, kad ES įnašas turi būti pakartotinai įvertintas, atsižvelgiant į palankią valstybių narių nuomonę dėl nenutrūkstamo ES įnašo pratęsimo dar šešių mėnesių laikotarpiui.
            Todėl tarp Komisijos ir UNOPS bus pasirašytas įgaliojimo susitarimas pradiniam šešių mėnesių laikotarpiui, kuris gali būti pratęstas dar šešiems mėnesiams, tik esant teigiamai valstybių narių nuomonei.
            7.   Sąjungos matomumas

            Būdamas atsakingas už techninį projekto įgyvendinimą, UNOPS užtikrins tinkamą Sąjungos finansinės paramos matomumą, pavyzdžiui, ataskaitose, renginiuose ar susitikimuose. Visi UNVIM dokumentai bus paženklinti ES vėliava.
            UNVIM/UNOPS tinkamai pažymės visą, naudojant ES lėšas, įsigytą įrangą, kuri nėra suvartojamos medžiagos, įskaitant žymėjimą ES logotipu. Kai dėl tokio žymėjimo galėtų būti pakenkta UNOPS privilegijoms ir imunitetams arba kiltų pavojus jo darbuotojų ar galutinių naudos gavėjų saugumui, bus taikomos tinkamos alternatyvios priemonės.
            8.   ES dalyvavimas UNVIM iniciatyviniame komitete

            UNVIM iniciatyvinį komitetą sudaro Saudo Arabijos Karalystė (EHOC, ir Gynybos ministerija), JAE, Jemeno vyriausybė (Džibutyje įsikūręs UNVIM ryšių palaikymo pareigūnas ir Transporto ministerijos atstovas), UNOPS ir OCHA. Kalbant apie Jungtines Amerikos Valstijas, Nyderlandus ir Jungtinę Karalystę, kurie šiame susitikime dalyvauja stebėtojų teisėmis, kaip UNVIM paramos teikėjai, ES dalyvaus kas mėnesį rengiamuose UNVIM iniciatyvinio komiteto susitikimuose.
            9.   Ataskaitų teikimas

            UNVIM/UNOPS kas mėnesį EIVT teiks ataskaitas, kuriose apžvelgs pažangą, padarytą, siekiant įgyvendinti projekto rezultatus. Šios ataskaitos bus perduotos atitinkamam Tarybos organui.
            EIVT teiks ataskaitas atitinkamam Tarybos organui apie kas mėnesį rengiamus UNVIM iniciatyvinio komiteto susitikimus.
            UNVIM/UNOPS ketvirtines ataskaitas tiesiogiai teiks atitinkamam Tarybos organui Briuselyje.
            Per šešis mėnesius nuo projekto įgyvendinimo laikotarpio pabaigos UNVIM/UNOPS pateiks galutinę aprašomąją ir finansinę ataskaitą.


title: 2018 m. rugsėjo 18 d. Tarybos sprendimas (BUSP) 2018/1247, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP SAHEL Niger)

text:
19.9.2018

                  LT

                  Europos Sąjungos oficialusis leidinys

                  L 235/7

         TARYBOS SPRENDIMAS (BUSP) 2018/1247
         2018 m. rugsėjo 18 d.
         kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP SAHEL Niger)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2012 m. liepos 16 d. Taryba priėmė Sprendimą 2012/392/BUSP (1), kuriuo įsteigiama Europos Sąjungos BSGP misija Nigeryje Nigerio saugumo subjektų pajėgumų, skirtų kovai su terorizmu ir organizuotu nusikalstamumu, stiprinimui remti (EUCAP SAHEL Niger);

                     (2)

                     Sprendimu (BUSP) 2016/1172 (2) Taryba pratęsė misijos įgaliojimus iki 2018 m. liepos 15 d., o Sprendimu (BUSP) 2017/1253 (3) iki tos pačios dienos nustatė orientacinę finansavimo sumą. Be to, Sprendimu (BUSP) 2018/997 (4). Taryba pratęsė misijos įgaliojimus ir orientacinę sumą iki 2018 m. rugsėjo 30 d.;

                     (3)

                     2018 m. birželio 28 d. Europos Vadovų Taryba priėmė išvadas dėl migracijos;

                     (4)

                     atlikus misijos strateginę peržiūrą, Politinis ir saugumo komitetas rekomendavo iš dalies pakeisti EUCAP SAHEL Niger įgaliojimus ir pratęsti juos dvejiems metams;

                     (5)

                     EUCAP SAHEL Niger bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus;

                     (6)

                     Tarybos sprendimas 2012/392/BUSP turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas 2012/392/BUSP iš dalies keičiamas taip:

                        a)

                        1, 2 ir 3 straipsniai pakeičiami taip:

                           „1 straipsnis
                           Misija
                           Sąjunga įsteigia Europos Sąjungos BSGP misiją Nigeryje Nigerio saugumo subjektų pajėgumų, skirtų kovai su terorizmu ir organizuotu nusikalstamumu, stiprinimui remti (EUCAP SAHEL Niger), be kita ko, siekdama sustiprinti jų pajėgumus kontroliuoti neteisėtą migraciją, kovoti su pastarąja ir sumažinti su ja susijusio nusikalstamumo lygį.

                           2 straipsnis
                           Tikslai
                           Įgyvendinant Europos Sąjungos strategiją saugumo ir vystymosi Sahelio regione srityje, EUCAP SAHEL Niger siekiama sudaryti sąlygas Nigerio valdžios institucijoms rengti reikalingas strategines programas ir toliau praktikoje įgyvendinti esamas strategijas. Be to, EUCAP SAHEL Niger siekiama padėti formuoti integruotą, daugiadalykį, nuoseklų, tvarų ir žmogaus teisėmis grindžiamą įvairių, kovoje su terorizmu ir organizuotu nusikalstamumu dalyvaujančių Nigerio saugumo subjektų požiūrį. Taip pat ji turi padėti Nigerio centrinėms ir vietos valdžios institucijoms bei saugumo pajėgoms plėtoti politiką, metodus ir procedūras, siekiant veiksmingai kontroliuoti neteisėtą migraciją ir kovoti su pastarąja.

                           3 straipsnis
                           Uždaviniai

                              1.   Siekiant 2 straipsnyje išdėstytų tikslų, EUCAP SAHEL Niger:

                                          a)

                                          gerina įvairių Nigerio subjektų bendradarbiavimą saugumo srityje ir remia strateginių programų rengimą, ir toliau praktikoje įgyvendina esamas tos srities strategijas;

                                          b)

                                          stiprina Nigerio saugumo pajėgų kovos su terorizmu ir organizuotu nusikalstamumu pajėgumus, konsultuodama, organizuodama mokymus ir, kai tikslinga, mentorystės programas;

                                          c)

                                          remdama ES tikslus migracijos srityje, padeda Nigerio saugumo pajėgoms rengti procedūras ir metodus, kuriais siekiama veiksmingai kontroliuoti neteisėtą migraciją ir kovoti su pastarąja bei sumažinti su ja susijusio nusikalstamumo lygį, konsultuodama strateginiais klausimais ir teikdama mokymus, įskaitant sienų kontrolės temomis;

                                          d)

                                          sudaro palankesnes sąlygas kovos su terorizmu, organizuotu nusikalstamumu ir neteisėta migracija regioniniam ir tarptautiniam koordinavimui.

                              2.   EUCAP SAHEL Niger daugiausia dėmesio skiria 1 dalyje nurodytai veiklai, kuria prisidedama prie Nigerio teritorijos kontrolės gerinimo, be kita ko, koordinuojant veiklą su Nigerio ginkluotosiomis pajėgomis.

                              3.   Vykdydama savo užduotis, EUCAP SAHEL Niger siekia užtikrinti tvarų Nigerio kovos su terorizmu ir organizuotu nusikalstamumu pajėgumų plėtojimą, ypač gerinant Nigerio žmogiškųjų išteklių valdymo, logistikos ir mokymo politiką toje srityje.

                              4.   EUCAP SAHEL Niger nevykdo jokios vykdomosios funkcijos.“;

                        b)

                        13 straipsnio 1 dalis papildoma šia pastraipa:
                        „Orientacinė finansavimo suma, skirta su EUCAP SAHEL Niger susijusioms išlaidoms padengti laikotarpiu nuo 2018 m. spalio 1 d. iki 2020 m. rugsėjo 30 d., yra 63 400 000 EUR.“;

                        c)

                        16 straipsnio antras sakinys pakeičiamas taip:
                        „Jis taikomas iki 2020 m. rugsėjo 30 d.“.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  2012 m. liepos 16 d. Tarybos sprendimas 2012/392/BUSP dėl Europos Sąjungos BSGP misijos Nigeryje (EUCAP SAHEL Niger) (OL L 187, 2012 7 17, p. 48).

            (2)  2016 m. liepos 18 d. Tarybos sprendimas (BUSP) 2016/1172, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 193, 2016 7 19, p. 106).

            (3)  2017 m. liepos 11 d. Tarybos sprendimas (BUSP) 2017/1253, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP Sahel Niger) (OL L 179, 2017 7 12, p. 15).

            (4)  2018 m. liepos 13 d. Tarybos sprendimas (BUSP) 2018/997, kuriuo iš dalies keičiamas Sprendimas 2012/392/BUSP dėl Europos Sąjungos BSGP misijos Nigeryje (EUCAP SAHEL Niger) (OL L 178, 2018 7 16, p. 7).


title: 2018 m. rugsėjo 18 d. Tarybos sprendimas (BUSP) 2018/1248, kuriuo skiriamas Europos Sąjungos specialusis įgaliotinis Artimųjų Rytų taikos procese

text:
19.9.2018

                  LT

                  Europos Sąjungos oficialusis leidinys

                  L 235/9

         TARYBOS SPRENDIMAS (BUSP) 2018/1248
         2018 m. rugsėjo 18 d.
         kuriuo skiriamas Europos Sąjungos specialusis įgaliotinis Artimųjų Rytų taikos procese
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     Izraelio ir Palestinos konflikto išsprendimas yra strateginis Sąjungos prioritetas, ir Sąjunga privalo aktyviai veikti, kol šis konfliktas bus išspręstas, remiantis dviejų valstybių sambūviu pagrįstu sprendimu;

                     (2)

                     Europos Sąjungos specialusis įgaliotinis (toliau – ES specialusis įgaliotinis) Artimųjų Rytų taikos procese turėtų būti paskirtas iki 2020 m. vasario 29 d.;

                     (3)

                     ES specialusis įgaliotinis vykdys savo įgaliojimus tokiomis aplinkybėmis, kurios gali pablogėti ir galėtų sutrukdyti siekti Sutarties 21 straipsnyje nustatytų Sąjungos išorės veiksmų tikslų,

               PRIĖMĖ ŠĮ SPRENDIMĄ:

            1 straipsnis
            Europos Sąjungos specialusis įgaliotinis
            Susanna TERSTAL skiriama Europos Sąjungos specialiąja įgaliotine (toliau – ES specialusis įgaliotinis) Artimųjų Rytų taikos procese iki 2020 m. vasario 29 d. Taryba, remdamasi Politinio ir saugumo komiteto (toliau – PSK) įvertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.

            2 straipsnis
            Politikos tikslai

               1.   ES specialiojo įgaliotinio įgaliojimai grindžiami Sąjungos politikos tikslais Artimųjų Rytų taikos procese.

               2.   Bendras tikslas – visapusiška taika, kuri turėtų būti pasiekta, remiantis dviejų valstybių sambūviu pagrįstu sprendimu, su Izraeliu ir demokratine, greta egzistuojančia, gyvybinga, taikia ir suverenia Palestinos valstybe, sugyvenančiais vienas su kitu, turinčiais saugias ir pripažintas sienas, palaikančiais normalius santykius su kaimyninėmis šalimis pagal atitinkamas Jungtinių Tautų (JT) Saugumo Tarybos rezoliucijas (toliau – JT ST rezoliucijos) 242 (1967) ir 338 (1973) ir primenant kitas atitinkamas JT ST rezoliucijas, įskaitant JT ST rezoliuciją 2334 (2016), Madrido principus, įskaitant principą „teritorija už taiką“, veiksmų planą, šalių jau pasiektus susitarimus, Arabų taikos iniciatyvą ir Artimųjų Rytų ketverto (toliau – Ketvertas) 2016 m. liepos 1 d. rekomendacijas. Atsižvelgiant į įvairias kryptis Izraelio ir arabų santykiuose, regioninis aspektas yra esminis visapusiškos taikos elementas.

               3.   Siekiant šio tikslo, politikos prioritetai yra dviejų valstybių sambūviu pagrįsto sprendimo išsaugojimas ir taikos proceso atnaujinimas bei rėmimas. Siekiant sėkmingo rezultato, labai svarbu apibrėžti aiškius derybų pagrindo parametrus, Sąjunga savo poziciją dėl tokių parametrų išdėstė 2009 m. gruodžio mėn., 2010 m. gruodžio mėn. ir 2014 m. liepos mėn. Tarybos išvadose ir ją toliau aktyviai propaguos.

               4.   Sąjunga yra įsipareigojusi dirbti su šalimis ir su tarptautinės bendruomenės partneriais, įskaitant dalyvavimą Ketverto veikloje ir aktyvų atitinkamų tarptautinių iniciatyvų, siekiant suteikti deryboms naujos dinamikos, įgyvendinimą.

            3 straipsnis
            Įgaliojimai

               1.   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

                           a)

                           užtikrinti, kad Sąjunga aktyviai ir veiksmingai prisidėtų prie veiksmų ir iniciatyvų, kuriais siekiama galutinai išspręsti Izraelio ir Palestinos konfliktą, remiantis dviejų valstybių sambūviu pagrįstu sprendimu ir laikantis Sąjungos parametrų bei atitinkamų JT ST rezoliucijų, įskaitant JT ST rezoliuciją 2334 (2016), bei teikti Sąjungos veiksmų pasiūlymus šiuo atžvilgiu;

                           b)

                           sudaryti palankesnes sąlygas glaudiems ryšiams ir juos palaikyti su visomis taikos proceso šalimis, atitinkamais politiniais veikėjais, kitomis regiono valstybėmis, Ketverto nariais ir kitomis susijusiomis valstybėmis, taip pat su JT ir kitomis susijusiomis tarptautinėmis organizacijomis, pavyzdžiui, Arabų Valstybių Lyga, siekiant dirbti su jais, stiprinant taikos procesą;

                           c)

                           atitinkamai dirbti, siekiant propaguoti galimą naują derybų sistemą ir prisidėti prie jos nustatymo, konsultuojantis su visais pagrindiniais suinteresuotaisiais subjektais ir Sąjungos valstybėmis narėmis, visų pirma, siekiant Jungtinės deklaracijos, priimtos 2017 m. sausio 15 d. Paryžiuje vykusios konferencijos dalyvių (1), tikslų;

                           d)

                           aktyviai remti šalių taikos derybas ir prie jų prisidėti, be kita ko, teikiant pasiūlymus Sąjungos vardu, atsižvelgus į nusistovėjusią bei ilgalaikę politiką tų derybų kontekste;

                           e)

                           užtikrinti nuolatinį Sąjungos dalyvavimą atitinkamuose tarptautiniuose forumuose;

                           f)

                           prisidėti prie krizių valdymo bei prevencijos, be kita ko, Gazos atžvilgiu;

                           g)

                           kai prašoma, prisidėti, įgyvendinant šalių pasiektus tarptautinius susitarimus, ir su jomis imtis diplomatinių priemonių tų susitarimų sąlygų nesilaikymo atveju;

                           h)

                           prisidėti prie politinių pastangų, siekiant esminių pokyčių, kad būtų rastas tvarus sprendimas dėl Gazos Ruožo, kuris yra neatskiriama būsimos Palestinos valstybės dalis ir kurio klausimas turėtų būtų nagrinėjamas derybose;

                           i)

                           atkreipti ypatingą dėmesį į veiksnius, turinčius įtakos taikos proceso regioniniam aspektui, į veiksmus su arabų partneriais ir į Arabų taikos iniciatyvos įgyvendinimą;

                           j)

                           konstruktyviai bendradarbiauti su susitarimus, sudarytus, vedant taikos procesą, pasirašiusiomis šalimis, siekiant skatinti laikytis pagrindinių demokratijos normų, įskaitant pagarbą tarptautinei humanitarinei teisei, žmogaus teisėms ir teisinės valstybės principui;

                           k)

                           teikti pasiūlymus dėl Sąjungos intervencinių veiksmų taikos procese ir dėl geriausio Sąjungos iniciatyvų bei su vykstančiu taikos procesu susijusių Sąjungos pastangų, pavyzdžiui, Sąjungos indėlio į Palestinos reformas, įgyvendinimo būdo, įskaitant atitinkamų Sąjungos vystymo projektų politinius aspektus;

                           l)

                           įpareigoti šalis susilaikyti nuo vienašalių veiksmų, kurie kelia grėsmę dviejų valstybių sambūviu pagrįsto sprendimo įgyvendinamumui, visų pirma, Jeruzalėje ir okupuoto Vakarų Kranto C teritorijoje;

                           m)

                           kaip Ketverto pasiuntiniui – reguliariai teikti informaciją apie derybų pažangą bei eigą ir apie Ketverto veiklą, bei prisidėti, rengiant Ketverto pasiuntinių susitikimus, remiantis Sąjungos pozicijomis ir koordinuojant veiksmus su kitais Ketverto nariais;

                           n)

                           prisidėti, įgyvendinant Sąjungos žmogaus teisių politiką, bendradarbiaujant su ES specialiuoju įgaliotiniu žmogaus teisių klausimais, įskaitant Sąjungos gaires dėl žmogaus teisių, visų pirma, Sąjungos gaires dėl vaikų ir ginkluotų konfliktų bei dėl smurto prieš moteris ir mergaites ir kovos su visų formų moterų ir mergaičių diskriminacija, ir Sąjungos politiką, susijusią su JT ST rezoliucija 1325 (2000) dėl moterų, taikos ir saugumo, be kita ko, stebint pokyčius šioje srityje, pranešant apie juos ir rengiant rekomendacijas šioje srityje;

                           o)

                           padėti viešąją nuomonę formuojantiems įtakingiems asmenims regione geriau suprasti Sąjungos vaidmenį.

               2.   ES specialusis įgaliotinis remia vyriausiojo įgaliotinio darbą, kartu stebi visą su Artimųjų Rytų taikos procesu susijusią Sąjungos veiklą šiame regione.

            4 straipsnis
            Įgaliojimų vykdymas

               1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.

               2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja, pirmiausia pasitelkęs šį komitetą. PSK teikia ES specialiajam įgaliotiniui strategines gaires ir politinius nurodymus pagal įgaliojimus, nedarant poveikio vyriausiojo įgaliotinio galioms.

               3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (EIVT) ir atitinkamais jos padaliniais.

               4.   ES specialusis įgaliotinis rengs reguliarius vizitus regione ir užtikrins glaudų veiksmų koordinavimą su Sąjungos įgaliotinio biuru Jeruzalėje, Sąjungos delegacija Tel Avive, taip pat su kitomis atitinkamomis Sąjungos delegacijomis regione.

            5 straipsnis
            Finansavimas

               1.   Su ES specialiojo įgaliotinio įgaliojimų vykdymu iki 2020 m. vasario 29 d. susijusioms išlaidoms padengti skiriama orientacinė finansavimo suma yra 1 730 000 EUR.

               2.   Išlaidos tvarkomos pagal Sąjungos bendrajam biudžetui taikomas procedūras ir taisykles.

               3.   Išlaidos tvarkomos pagal ES specialiojo įgaliotinio ir Komisijos pasirašytą sutartį.

               4.   Už visas išlaidas ES specialusis įgaliotinis atsiskaito Komisijai, kol Komisija patvirtina galutinę ataskaitą, oficialiai patvirtindama įgaliojimų finansavimo užbaigimą.

            6 straipsnis
            Darbuotojų grupės sudarymas ir sudėtis

               1.   ES specialusis įgaliotinis sudaro darbuotojų grupę, neviršydamas savo įgaliojimų ir paskirtų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama pagal įgaliojimus. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.

               2.   Valstybės narės ir Sąjungos institucijos gali pasiūlyti darbuotojų delegavimą darbui su ES specialiuoju įgaliotiniu. Atlyginimą tokiems deleguotiesiems darbuotojams moka siunčiančioji institucija. Valstybių narių į Sąjungos institucijas deleguotieji ekspertai taip pat gali būti priskirti dirbti su ES specialiuoju įgaliotiniu. Pagal sutartį pasamdyti, iš įvairių šalių kilę darbuotojai turi turėti vienos iš valstybių narių pilietybę.

               3.   Visi deleguotieji darbuotojai administraciniu požiūriu lieka pavaldūs siunčiančiajai institucijai ir vykdo savo pareigas bei veikia ES specialiojo įgaliotinio įgaliojimų labui.

               4.   ES specialiojo įgaliotinio personalas bendrai įkuriamas kartu su atitinkamu EIVT padaliniu, Sąjungos delegacija Tel Avive ir Sąjungos įgaliotinio biuru Jeruzalėje, siekiant užtikrinti jų atitinkamų veiksmų darną ir nuoseklumą.

            7 straipsnis
            ES specialiojo įgaliotinio ir jo personalo privilegijos ir imunitetai
            Su priimančiosiomis šalimis tinkamu būdu susitariama dėl ES specialiojo įgaliotinio ir ES specialiojo įgaliotinio personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir EIVT tuo tikslu teikia visą reikalingą paramą.

            8 straipsnis
            ES įslaptintos informacijos saugumas
            ES specialusis įgaliotinis ir ES specialiojo įgaliotinio darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (2).

            9 straipsnis
            Galimybė susipažinti su informacija ir logistinė parama

               1.   Valstybės narės, Komisija, EIVT ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.

               2.   Sąjungos delegacijos regione ir (arba) valstybės narės tinkamu būdu teikia logistinę paramą regione.

            10 straipsnis
            Saugumas
            ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, laikydamasis ES specialiojo įgaliotinio įgaliojimų ir atsižvelgdamas į saugumo padėtį jo atsakomybei priskirtoje teritorijoje, imasi visų praktiškai įgyvendinamų priemonių viso tiesiogiai ES specialiajam įgaliotiniui pavaldaus personalo saugumui užtikrinti, visų pirma:

                        a)

                        sudarydamas konkretų saugumo planą, grindžiamą EIVT pateiktomis gairėmis, kuriame numatomos konkrečios fizinės, organizacinės ir procedūrinės saugumo priemonės, reglamentuojančios personalo saugaus atvykimo į jo atsakomybei priskirtą teritoriją ir judėjimo joje valdymą bei saugumo incidentų valdymą, ir įskaitant nenumatytų atvejų planą ir evakuacijos planą;

                        b)

                        užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl jo atsakomybei priskirtoje teritorijoje esančių sąlygų;

                        c)

                        užtikrindamas, kad prieš atvykstant arba atvykus į jo atsakomybei priskirtą teritoriją būtų organizuotas visų ES specialiojo įgaliotinio darbuotojų grupės narių, kurie turi būti dislokuoti už Sąjungos ribų, įskaitant vietoje pagal sutartį įdarbintus darbuotojus, atitinkamas mokymas saugumo klausimais, atsižvelgiant į EIVT tai teritorijai nustatytą rizikos lygį teritorijoje;

                        d)

                        užtikrindamas, kad būtų įgyvendinamos visos sutartos rekomendacijos, pateiktos, remiantis reguliariais saugumo vertinimais, ir Tarybai, vyriausiajam įgaliotiniui bei Komisijai raštu teikdamas jų įgyvendinimo ir su kitais saugumo klausimais susijusias ataskaitas, sudarančias pažangos ataskaitos ir įgaliojimų vykdymo ataskaitos dalį.

            11 straipsnis
            Ataskaitų teikimas
            ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis reikiamu mastu taip pat teikia ataskaitas Tarybos darbo grupėms. Reguliariai teikiamos ataskaitos platinamos per sistemą COREU. ES specialusis įgaliotinis gali teikti ataskaitas Užsienio reikalų tarybai. Vadovaujantis Sutarties 36 straipsniu, ES specialusis įgaliotinis gali dalyvauti, informuojant Europos Parlamentą.

            12 straipsnis
            Koordinavimas

               1.   ES specialusis įgaliotinis prisideda prie Sąjungos veiksmų vieningumo, nuoseklumo ir veiksmingumo ir padeda užtikrinti, kad visos Sąjungos priemonės ir valstybių narių veiksmai būtų nuosekliai taikomi, siekiant Sąjungos politikos tikslų. Kai tikslinga, siekiama palaikyti ryšius su valstybėmis narėmis. ES specialiojo įgaliotinio veiksmai derinami su Komisijos tarnybų veiksmais. ES specialusis įgaliotinis reguliariai informuoja Sąjungos delegacijas ir valstybių narių atstovybes, visų pirma, Sąjungos įgaliotinio biurą Jeruzalėje ir Sąjungos delegaciją Tel Avive.

               2.   Vietos lygiu glaudus ryšys palaikomas su valstybių narių atstovybių vadovais, Sąjungos delegacijų vadovais ir BSGP misijų vadovais. Jie deda visas įmanomas pastangas, kad padėtų ES specialiajam įgaliotiniui vykdyti įgaliojimus. ES specialusis įgaliotinis, savo veiksmus glaudžiai koordinuodamas su Sąjungos delegacijos Tel Avive vadovu ir Sąjungos įgaliotinio biuru Jeruzalėje, teikia gaires, susijusias su vietine politine situacija, Europos Sąjungos policijos misijos Palestinos teritorijose (EUPOL COPPS) ir Europos Sąjungos pasienio pagalbos misijos Rafos perėjimo punktui (EU BAM Rafah) vadovams. ES specialusis įgaliotinis taip pat palaiko ryšius su kitais tarptautiniais bei regioniniais subjektais vietoje.

            13 straipsnis
            Pagalba reikalavimų atveju
            ES specialusis įgaliotinis ir ES specialiojo įgaliotinio personalas teikia pagalbą, reaguojant į reikalavimus ir pareigas, kylančius iš ankstesnių ES specialiųjų įgaliotinių Artimųjų Rytų taikos procese įgaliojimų, ir tuo tikslu teikia administracinę pagalbą bei prieigą prie atitinkamų bylų.

            14 straipsnis
            Peržiūra
            Šio sprendimo įgyvendinimas ir jo nuoseklumas su kita Sąjungos veikla regione yra nuolat peržiūrimi. ES specialusis įgaliotinis ne vėliau kaip 2019 m. sausio 31 d. Tarybai, vyriausiajam įgaliotiniui ir Komisijai pateikia pažangos ataskaitą, o ne vėliau kaip 2019 m. lapkričio 30 d. – išsamią įgaliojimų vykdymo ataskaitą.

            15 straipsnis
            Įsigaliojimas
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  Viena valstybė narė (Jungtinė Karalystė) dalyvavo tik stebėtojos teisėmis ir nepasirašė konferencijos metu priimtos Bendros deklaracijos.

            (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: 2018 m. rugsėjo 28 d. Tarybos sprendimas (ES) 2018/1485, kuriuo nustatoma pozicija, kurios Europos Sąjungos vardu turi būti laikomasi dėl Europos sutarties dėl pavojingų krovinių tarptautinio vežimo keliais (ADR) priedų ir prie Europos sutarties dėl tarptautinio pavojingų krovinių vežimo vidaus vandenų keliais (ADN) pridėtų taisyklių pakeitimų

text:
5.10.2018

                  LT

                  Europos Sąjungos oficialusis leidinys

                  L 251/25

         TARYBOS SPRENDIMAS (ES) 2018/1485
         2018 m. rugsėjo 28 d.
         kuriuo nustatoma pozicija, kurios Europos Sąjungos vardu turi būti laikomasi dėl Europos sutarties dėl pavojingų krovinių tarptautinio vežimo keliais (ADR) priedų ir prie Europos sutarties dėl tarptautinio pavojingų krovinių vežimo vidaus vandenų keliais (ADN) pridėtų taisyklių pakeitimų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     1968 m. sausio 29 d. įsigaliojo Europos sutartis dėl pavojingų krovinių tarptautinio vežimo keliais (ADR). 2008 m. vasario 29 d. įsigaliojo Europos sutartis dėl tarptautinio pavojingų krovinių vežimo vidaus vandenų keliais (ADN);

                     (2)

                     Sąjunga nėra nei ADR, nei ADN susitariančioji šalis. Visos valstybės narės yra ADR susitariančiosios šalys, o 13 valstybių narių yra ADN susitariančiosios šalys;

                     (3)

                     pagal ADR 14 straipsnį bet kuri susitariančioji šalis gali siūlyti vieną ar daugiau ADR priedų pakeitimų. Pavojingų krovinių vežimo darbo grupė (WP.15) gali priimti tų priedų pakeitimų projektą. Pagal ADN 20 straipsnį ADN administracinis komitetas gali priimti prie ADN pridėtų taisyklių pakeitimų projektą. Laikoma, kad tokiems pasiūlytiems pakeitimams pritarta, jei per tris mėnesius nuo dienos, kurią Jungtinių Tautų generalinis sekretorius juos išplatina, bent vienas trečdalis susitariančiųjų šalių arba penkios susitariančiosios šalys, jei vienas trečdalis yra daugiau kaip penkios, raštu nepareiškė generaliniam sekretoriui prieštaravimų dėl siūlomų pakeitimų;

                     (4)

                     apie pasiūlytus pakeitimus, kuriuos per dvejų metų laikotarpį 2016–2018 m. priėmė WP.15 ir ADN administracinis komitetas, 2018 m. liepos 1 d. pranešta ADR ir ADN susitariančiosioms šalims;

                     (5)

                     pasiūlyti pakeitimai gali labai paveikti Sąjungos teisės, t. y. Europos Parlamento ir Tarybos direktyvos 2008/68/EB (1), turinį. Toje direktyvoje nustatomi pavojingų krovinių vežimo keliais, geležinkeliais ir vidaus vandenų keliais valstybėse narėse ar iš vienų valstybių narių į kitas reikalavimai, darant nuorodas į ADR, Konvencijos dėl tarptautinio vežimo geležinkeliais (COTIF) C priedėlyje pateiktas Taisykles dėl tarptautinio pavojingų krovinių vežimo geležinkeliais (RID) ir ADN. Direktyvos 2008/68/EB 4 straipsnyje nustatyta, kad pavojingų krovinių vežimas tarp valstybių narių ir trečiųjų šalių turi būti leidžiamas laikantis ADR, RID arba ADN reikalavimų, jei tos direktyvos prieduose nenurodyta kitaip. Pagal Direktyvos 2008/68/EB 8 straipsnį Komisijai suteikti įgaliojimai priderinti tos direktyvos priedus prie mokslo ir technikos pažangos, visų pirma siekiant atsižvelgti į ADR, RID ir ADN pakeitimus;

                     (6)

                     pasiūlyti pakeitimai susiję su techniniais standartais arba vienodomis techninėmis normomis ir jais siekiama užtikrinti saugų ir efektyvų pavojingų krovinių vežimą, kartu atsižvelgiant į sektoriaus mokslo ir technikos pažangą ir į kuriamas naujas medžiagas ir produktus, kurie vežami kelia pavojų. Pavojingųjų krovinių vežimo keliais ir vidaus vandenų keliais plėtra tiek Sąjungoje, tiek tarp Sąjungos ir jos kaimyninių šalių yra vienas iš pagrindinių bendrosios transporto politikos elementų ir užtikrina visų pramonės šakų, kuriose gaminamos prekės, pagal ADR ir ADN priskiriamos prie pavojingų krovinių, arba kuriose iš tų prekių gaunama naudos, tinkamą veikimą;

                     (7)

                     visi siūlomi pakeitimai yra pagrįsti ir naudingi, todėl Sąjunga turėtų jiems pritarti. Pozicija, kurios Sąjungos vardu turi būti laikomasi dėl siūlomų ADR priedų ir prie ADN pridėtų taisyklių pakeitimų, turėtų būti grindžiama šio sprendimo priedu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi dėl siūlomų ADR priedų ir prie ADN pridėtų taisyklių pakeitimų, grindžiama šio sprendimo priedu.
            Remiantis 2 straipsniu, dėl neesminių siūlomų ADR priedų ir prie ADN pridėtų taisyklių pakeitimų gali būti susitarta be papildomo Tarybos sprendimo.

            2 straipsnis
            Poziciją, kurios Sąjungos vardu turi būti laikomasi dėl siūlomų ADR priedų pakeitimų, kaip nustatyta 1 straipsnyje, veikdamos kartu Sąjungos interesų labui, pareiškia tos valstybės narės, kurios yra ADR susitariančiosios šalys.
            Poziciją, kurios Sąjungos vardu turi būti laikomasi dėl siūlomų prie ADN pridėtų taisyklių pakeitimų, kaip nustatyta 1 straipsnyje, veikdamos kartu Sąjungos interesų labui, pareiškia tos valstybės narės, kurios yra ADN susitariančiosios šalys.

            3 straipsnis
            Nuoroda į ADR priedų ir prie ADN pridėtų taisyklių priimtus pakeitimus, įskaitant jų įsigaliojimo datą (-as), skelbiama Europos Sąjungos oficialiajame leidinyje.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 28 d.

                  Tarybos vardu

                  Pirmininkė

               M. SCHRAMBÖCK

            (1)  2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13).

            PRIEDAS

                        Pasiūlymas

                        Pamatinis dokumentas

                        Pranešimas

                        Dalykas

                        Pastabos

                        ES pozicija

                        1

                        ECE/TRANS/WP.15/240

                           C.N.304.2018.TREATIES-XI.B.14

                        ADR A ir B priedų pakeitimų projektas

                        Pavojingųjų krovinių vežimo darbo grupės (WP.15) techninis susitarimas

                        Pritaria pakeitimams

                        2

                        ECE/TRANS/WP.15/240/Add.1

                           C.N.304.2018.TREATIES-XI.B.14

                        ADR A ir B priedų pakeitimų projekto priedas (Nauja 2018 m. birželio 8 d. redakcija)

                        Pavojingųjų krovinių vežimo darbo grupės (WP.15) techninis susitarimas

                        Pritaria pakeitimams

                        3

                        ECE/TRANS/WP.15/240/Corr.1

                           C.N.304.2018.TREATIES-XI.B.14

                        ADR A ir B priedų pakeitimų projekto klaidų ištaisymas (Nauja 2018 m. birželio 8 d. redakcija)

                        Pavojingųjų krovinių vežimo darbo grupės (WP.15) techninis susitarimas

                        Pritaria pakeitimams

                        4

                        ECE/ADN/45

                           C.N.297.2018.TREATIES-XI.D.6

                        Prie ADN pridedamų taisyklių pakeitimų projektas

                        ADN administracinio komiteto techninis susitarimas

                        Pritaria pakeitimams


title: 2018 m. rugsėjo 28 d. Tarybos sprendimas (ES) 2018/1486 dėl pozicijos, kurios Europos Sąjungos vardu turi būti laikomasi Muitinės pakomitetyje, įsteigtame Europos Sąjungos ir Ukrainos asociacijos susitarimu, dėl to susitarimo I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją

text:
5.10.2018

                  LT

                  Europos Sąjungos oficialusis leidinys

                  L 251/28

         TARYBOS SPRENDIMAS (ES) 2018/1486
         2018 m. rugsėjo 28 d.
         dėl pozicijos, kurios Europos Sąjungos vardu turi būti laikomasi Muitinės pakomitetyje, įsteigtame Europos Sąjungos ir Ukrainos asociacijos susitarimu, dėl to susitarimo I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     vadovaudamasi Tarybos sprendimu 2014/668/ES (1) Sąjungapasirašė Europos Sąjungos bei jos valstybių narių ir Ukrainos asociacijos susitarimą (2) (toliau – Susitarimas), ir jis įsigaliojo 2017 m. rugsėjo 1 d.;

                     (2)

                     remiantis Susitarimo I protokolo (toliau – I protokolas) 39 straipsnio 1 dalimi, Susitarimo IV antraštinės dalies 5 skyriaus 83 straipsniu įsteigtas Muitinės pakomitetis (toliau – Muitinės pakomitetis) gali priimti to protokolo nuostatų pakeitimus;

                     (3)

                     remiantis I protokolo 39 straipsnio 2 dalydalimi, Ukrainai prisijungus prie Visos Europos ir Viduržemio jūros regiono valstybių preferencinių kilmės taisyklių regioninės konvencijos (3) (toliau – Konvencija), Muitinės pakomitetis taip pat gali nuspręsti pakeisti tame protokole išdėstytas kilmės taisykles prie Konvencijos pridėtomis taisyklėmis;

                     (4)

                     Konvencijoje, kuri Sąjungos atžvilgiu įsigaliojo 2012 m. gegužės 1 d., o Ukrainos atžvilgiu – 2018 m. vasario 1 d., išdėstytos nuostatos dėl prekių, kuriomis prekiaujama pagal atitinkamus susitariančiųjų šalių sudarytus susitarimus, kilmės;

                     (5)

                     Muitinės pakomitetis turi priimti sprendimą dėl I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Konvenciją;

                     (6)

                     tikslinga nustatyti poziciją, kurios Sąjungos vardu turi būti laikomasi Muitinės pakomitetyje, nes Muitinės pakomitečio priimtas sprendimas bus privalomas Sąjungai;

                     (7)

                     Konvencijos 6 straipsnyje numatyta, kad kiekviena susitariančioji šalis turi imtis tinkamų priemonių veiksmingam Konvencijos taikymui užtikrinti. Tuo tikslu I protokolas turėtų būti būtų pakeistas nauju protokolu, kuriame dėl kilmės taisyklių daroma nuoroda į Konvenciją;

                     (8)

                     todėl pozicija, kurios Sąjungos vardu turi būti laikomasi Muitinės pakomitetyje, turėtų būti pagrįsta prie šio sprendimo pridedamu sprendimo projektu;

                     (9)

                     kadangi Muitinės pakomitečio aktu sprendimas yra iš dalies pakeisti I protokolą, tas sprendimas po priėmimo turėtų būti paskelbtas Europos Sąjungos oficialiajame leidinyje;

                     (10)

                     remiantis Europos Sąjungos sutarties 17 straipsnio 1 dalimi, Muitinės pakomitetyje Sąjungai turi atstovauti Komisija,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Muitinės pakomitetyje, įsteigtame Europos Sąjungos bei jos valstybių narių ir Ukrainos asociacijos susitarimo 83 straipsniu (toliau – Muitinės pakomitetis), grindžiama prie šio sprendimo pridėtu Muitinės pakomitečio sprendimo projektu.

            2 straipsnis
            Neesminiams techniniams 1 straipsnyje nurodyto Muitinės pakomitečio sprendimo projekto pataisymams Sąjungos atstovai Muitinės pakomitetyje gali pritarti be papildomo Tarybos sprendimo.

            3 straipsnis
            Šis sprendimas skirtas Komisijai.

            Priimta Briuselyje 2018 m. rugsėjo 28 d.

                  Tarybos vardu

                  Pirmininkė

               M. SCHRAMBÖCK

            (1)  2014 m. birželio 23 d. Tarybos sprendimas 2014/668/ES dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (OL L 278, 2014 9 20, p. 1).

            (2)  OL L 161, 2014 5 29, p. 3.

            (3)  OL L 54, 2013 2 26, p. 4.

            PROJEKTAS
            ES IR UKRAINOS MUITINĖS PAKOMITEČIO SPRENDIMAS Nr. …/2018
            … m. … … d.
            kuriuo pakeičiamas ES ir Ukrainos asociacijos susitarimo I protokolas „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“
            ES IR UKRAINOS MUITINĖS PAKOMITETIS,
            atsižvelgdamas į Europos Sąjungos bei jos valstybių narių ir Ukrainos asociacijos susitarimą (1), ypač į jo 26 straipsnio 2 dalį,
            atsižvelgdamas į Europos Sąjungos bei jos valstybių narių ir Ukrainos asociacijos susitarimo I protokolą „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“,
            kadangi:

                        (1)

                        Europos Sąjungos bei jos valstybių narių ir Ukrainos asociacijos susitarimo (toliau – Susitarimas) 26 straipsnio 2 dalyje dėl kilmės taisyklių daroma nuoroda į Susitarimo I protokolą (toliau – I protokolas);

                        (2)

                        Susitarimas įsigaliojo 2017 m. rugsėjo 1 d.;

                        (3)

                        I protokolo 39 straipsnyje nustatyta, kad Susitarimo IV antraštinės dalies 5 skyriaus 83 straipsniu įsteigtas Muitinės pakomitetis (toliau – Muitinės pakomitetis) gali priimti to protokolo nuostatų pakeitimus ir pakeisti tame protokole išdėstytas kilmės taisykles;

                        (4)

                        Visos Europos ir Viduržemio jūros regiono valstybių preferencinių kilmės taisyklių regionine konvencija (2) (toliau – Konvencija) siekiama vienu teisės aktu pakeisti kilmės taisyklių protokolus, šiuo metu galiojančius visos Europos ir Viduržemio jūros regiono šalyse;

                        (5)

                        Europos Sąjunga Konvenciją pasirašė 2011 m. birželio 15 d. Konvencijos 3 straipsnio 1 dalimi įsteigtas jungtinis komitetas 2017 m. gegužės 16 d. nutarė, kad Ukraina turėtų būti pakviesta prisijungti prie Konvencijos (3);

                        (6)

                        Europos Sąjunga savo priėmimo dokumentus Konvencijos depozitarui deponavo 2012 m. kovo 26 d. Ukraina savo priėmimo dokumentus Konvencijos depozitarui deponavo 2017 m. gruodžio 19 d. Todėl Konvencija pagal jos 10 straipsnio 2 ir 3 dalis Sąjungos atžvilgiu įsigaliojo 2012 m. gegužės 1 d., o Ukrainos atžvilgiu – 2018 m. vasario 1 d.;

                        (7)

                        todėl I protokolas turėtų būti pakeistas nauju protokolu, kuriame daroma nuoroda į Konvenciją,

                  PRIĖMĖ ŠĮ SPRENDIMĄ:

               1 straipsnis
               Europos Sąjungos ir Ukrainos asociacijos susitarimo I protokolas „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeičiamas šio sprendimo priede išdėstytu tekstu.

               2 straipsnis
               Šis sprendimas skelbiamas Europos Sąjungos oficialiajame leidinyje.

               3 straipsnis
               Šis sprendimas įsigalioja jo priėmimo dieną.
               Jis taikomas nuo ….

               Priimta …

                     ES ir Ukrainos muitinės pakomitečio vardu

                     Pirmininkas

               (1)  OL L 161, 2014 5 29, p. 3.

               (2)  OL L 54, 2013 2 26, p. 4.

               (3)  2017 m. gegužės 16 d. Visos Europos ir Viduržemio jūros regiono valstybių preferencinių kilmės taisyklių regioninės konvencijos jungtinio komiteto sprendimas Nr. 1/2017 dėl Ukrainos prašymo leisti tapti Visos Europos ir Viduržemio jūros regiono valstybių preferencinių kilmės taisyklių regioninės konvencijos susitariančiąja šalimi [2017/1367] (OL L 191, 2017 7 22, p. 11).

            PRIEDAS
            I protokolas
            Dėl sąvokos „kilmės statusą turintys produktai“ apibrėžties ir administracinio bendradarbiavimo metodų

               1 straipsnis
               Taikytinos kilmės taisyklės

                  1.   Įgyvendinant šį Susitarimą taikomas Visos Europos ir Viduržemio jūros regiono valstybių preferencinių kilmės taisyklių regioninės konvencijos (1) (toliau – Konvencija) I priedėlis ir atitinkamos II priedėlio nuostatos.

                  2.   Visos Konvencijos I priedėlyje ir atitinkamose II priedėlio nuostatose pateiktos nuorodos į „atitinkamą susitarimą“ laikomos nuorodomis į šį Susitarimą.

               2 straipsnis
               Ginčų sprendimas

                  1.   Jeigu dėl Konvencijos I priedėlio 32 straipsnyje numatytų tikrinimo procedūrų kyla ginčų, kurių tarpusavyje negali išspręsti tikrinimą atlikti prašanti muitinė ir už tą tikrinimą atsakinga muitinė, tie ginčai perduodami spręsti Muitinės pakomitečiui. Šio Susitarimo IV antraštinės dalies („Prekyba ir su prekyba susiję klausimai“) 14 skyriaus („Ginčų sprendimas“) nuostatos dėl ginčų sprendimo tvarkos netaikomos.

                  2.   Visais atvejais ginčai tarp importuotojo ir importuojančios šalies muitinės sprendžiami pagal tos šalies teisės aktus.

               3 straipsnis
               Protokolo pakeitimai
               Muitinės pakomitetis gali priimti sprendimą iš dalies pakeisti šio protokolo nuostatas.

               4 straipsnis
               Pasitraukimas iš Konvencijos

                  1.   Jeigu Europos Sąjunga arba Ukraina raštu praneša Konvencijos depozitarui apie ketinimą pasitraukti iš Konvencijos pagal jos 9 straipsnį, Europos Sąjunga ir Ukraina nedelsdamos pradeda derybas dėl kilmės taisyklių, kad būtų galima įgyvendinti šį Susitarimą.

                  2.   Iki tol, kol įsigalios tokios naujos per derybas sutartos kilmės taisyklės, šiam Susitarimui toliau taikomos Konvencijos I priedėlyje pateiktos kilmės taisyklės ir, jei taikytina, atitinkamos II priedėlio nuostatos, galiojančios pasitraukimo momentu. Tačiau nuo pasitraukimo momento laikoma, kad Konvencijos I priedėlyje pateiktomis kilmės taisyklėmis ir, jei taikytina, atitinkamomis II priedėlio nuostatomis leidžiama tik dvišalė kumuliacija tarp Europos Sąjungos ir Ukrainos.

               5 straipsnis
               Pereinamojo laikotarpio nuostatos. Kumuliacija
               Nepaisant Konvencijos I priedėlio 16 straipsnio 5 dalies ir 21 straipsnio 3 dalies, jei kumuliacija susijusi tik su ELPA valstybėmis, Farerų Salomis, Europos Sąjunga, Turkija, kitais stabilizacijos ir asociacijos proceso dalyviais, Moldovos Respublika, Gruzija ir Ukraina, kilmės įrodymas gali būti EUR.1 judėjimo sertifikatas arba kilmės deklaracija.

               (1)  OL L 54, 2013 2 26, p. 4.


title: 2018 m. spalio 2 d. Tarybos sprendimas (ES) 2018/1509, kuriuo skiriamas Regionų komiteto Vokietijos Federacinės Respublikos pasiūlytas narys

text:
11.10.2018

                  LT

                  Europos Sąjungos oficialusis leidinys

                  L 255/14

         TARYBOS SPRENDIMAS (ES) 2018/1509
         2018 m. spalio 2 d.
         kuriuo skiriamas Regionų komiteto Vokietijos Federacinės Respublikos pasiūlytas narys
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Vokietijos Vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

                     (2)

                     pasibaigus Wolfgang SCHMIDT kadencijai tapo laisva Regionų komiteto nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. Regionų komiteto nare skiriama:

                        —

                        Annette TABBARA, Staatsrätin, Bevollmächtigte der Freien und Hansestadt Hamburg beim Bund, der Europäischen Union und für auswärtige Angelegenheiten.

            2 straipsnis
            Šis sprendimas įsigalioja jo priėmimo dieną.

            Priimta Liuksemburge 2018 m. spalio 2 d.

                  Tarybos vardu

                  Pirmininkas

               H. LÖGER

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).